Ma gekap wat sewejarige laat ‘huur’ betaalFelicia Farley (Foto: TikTok) ŉ Ma het haarself kritiek op die hals gehaal van ander ouers toe sy onthul het dat sy haar sewejarige dogter laat huur betaal en dat sy ŉ rits huistakies moet verrig. Felicia Farley betaal haar jong dogter elke week ŉ klein bedrag en ŉ sekere deel moet sy aan haar ma terugbetaal vir haar “huur” en lewenskoste. Farley het op die sosialemediawebwerf TikTok gespog dat sy die beste ouerskap-truuk het “om kinders die waarde van geld te leer”. “My dogter het elke week ŉ rits huistakies. As die takies daagliks afgehandel word, ontvang sy aan die einde van die week $7 (sowat R104),” verduidelik sy. “Sy betaal uiteindelik $5 (sowat R75) vir rekeninge en die orige $2 (byna R30) kan sy vir haar self hou om te spaar of te spandeer.” Dit was ook die lys van “ouderdom-gepaste takies” wat ander ouers sprakeloos gelaat het. Die lys sluit in dat haar dogter die toilet moet skoonmaak en sê dat driejariges die wasgoedmandjie behoort te kan volmaak. Farley sê haar dogter leer om ŉ bydrae te maak tot huishoudelike uitgawes soos kos, water, elektrisiteit en huur. Die Amerikaanse ma se idee was egter baie omstrede vir ander ouers wat meen kinders moenie gedwing word om te leer en sulke take op só jong ouderdom doen nie. “Ek het nie hierdie goed gedoen selfs toe ek 12 was nie!” het een geskryf. “Sy is nie ŉ volwassene nie – sy is jou kind. Betaal jou eie rekeninge!” het ŉ ander bygevoeg. “Wat gebeur as sy nie die takies verrig nie. Gee jy dan nie vir haar kos nie?” wou ŉ derde weet. Farley het gesê haar dogter sal nooit sonder kos wees nie en die geld wat sy by haar dogter kry word eintlik in ŉ spaarrekening gedeponeer. “Natuurlik sal ek nie kos of enigiets anders van haar weerhou nie. Die geld word in ŉ spaarrekening gedeponeer en sy sal toegang kry daartoe wanneer sy 18 is. Só gaan sy leer dat sy al daardie geld self gemaak het. Dit gaan nie oor die rekeninge nie. Ek probeer vir haar ŉ fondasie gee wat ek nooit gehad het nie.”